ফের তৃণমূলের গোষ্ঠীদ্বন্দ্ব ভগবানগোলায়, পদত্যাগ নেত্রীর

মুর্শিদাবাদ (রানিতলা)- ভগবানগোলা ব্লক (Bhagabangola Block) ২-এ তৃণমূলের (TMC) গোষ্ঠীদ্বন্দ্ব (Clash) ফের প্রকাশ্যে, পদত্যাগ মহিলা নেত্রীর। আবারও ভগবানগোলা ব্লক ২ তৃণমূল কংগ্রেসে গোষ্ঠীদ্বন্দ্ব প্রকাশ্যে এল। বালিগ্রাম অঞ্চল মহিলা তৃণমূল কংগ্রেসের সভানেত্রী নাজিমা খাতুন বিবি (Trinamool Congress President Nazima Khatun Bibi) তাঁর পদ থেকে পদত্যাগ করলেন। গতকাল বুধবার তিনি মহিলা তৃণমূল কংগ্রেসের ব্লক সভানেত্রী জয়ন্তী সরকারকে (Trinamool Congress block president Jayanti Sarkar) লিখিতভাবে নিজের পদত্যাগপত্র জমা দেন।

পদত্যাগের পর নাজিমা খাতুন বিবি স্পষ্টভাবে অভিযোগ করেন, বালিগ্রাম অঞ্চলের তৃণমূল কংগ্রেসেরই কিছু নেতৃত্ব পরিকল্পিতভাবে তাঁর রাজনৈতিক কার্যক্রমে একের পর এক বাধা সৃষ্টি করছিলেন।

সংগঠনের কাজে বারবার হস্তক্ষেপ ও অসহযোগিতার পরিবেশ তৈরি হওয়ায় তিনি মানসিকভাবে বিপর্যস্ত হয়ে পড়েন এবং শেষ পর্যন্ত এই কঠিন সিদ্ধান্ত নিতে বাধ্য হন বলে জানান।

আরও পড়ুন- কাজল শেখকে রুপোর তরোয়াল উপহার, রাজনৈতিক বিতর্ক

তবে পদত্যাগ করলেও দল ছাড়ছেন না, এ কথাও স্পষ্ট করে দিয়েছেন তিনি।

নাজিমা খাতুন বিবির কথায়, পদে না থাকলেও তিনি একজন একনিষ্ঠ তৃণমূল কর্মী হিসেবেই দলের পাশে থাকবেন এবং দলের স্বার্থে কাজ করে যাবেন।

এই পদত্যাগকে ঘিরে ভগবানগোলা ব্লক ২ তৃণমূল কংগ্রেসের অন্দরে নতুন করে অস্বস্তি ও জল্পনা তুঙ্গে উঠেছে। সংগঠনের অভ্যন্তরীণ কোন্দল ও নেতৃত্বের ভূমিকা নিয়ে প্রশ্ন উঠতে শুরু করেছে রাজনৈতিক মহলে।